ચેતનાએ ‘અભિયાન’ને કહ્યું કે બેન્ક શરૂ કરવાનું કામ પાર પડ્યું એ આગાઝ હતો. બેન્કનું વ્યવસ્થિત સંચાલન કરવું અને તેનાં માધ્યમથી ગ્રામીણ મહિલાઓના જીવનમાં ઉત્કર્ષ કરવો. માણ તાલુકો ખેતીપ્રધાન છે પરંતુ મોટાભાગે અહીં દુકાળની જ સમસ્યા હોય એટલે ગ્રામીણ મહિલાઓ બીજા કોઇ વ્યવસાય સાથે જોડાય તે પણ જરૂરી હતું. આ માટે મહિલાઓને લોન આપવાનું શરૂ કર્યું. ગ્રામીણ મહિલાઓ વ્યસ્ત હોઈ બેન્કમાં હપ્તા ભરવા નહોતી આવી શકતી. આખરે બેન્કે જ મહિલાઓ પાસે જવાનું શરૂ કર્યું. બીજી સમસ્યા હતી ગ્રામીણ મહિલાઓને વ્યાવસાયિક પ્રશિક્ષણની. ફાઉન્ડેશને મોબાઇલસેવા શરૂ કરી. મોબાઇલ બસ ગામડે-ગામડે જઈ મહિલાઓને પ્રશિક્ષિત કરતી. બસમાં દરજીકામથી લઇને કમ્પ્યૂટર સુધીના દરેક કૌશલ્યનું શિક્ષણ અપાતું. આ સાથે જ યશવંતરાય ચૌહાણ ઓપન યુનિવર્સિટીનું કેન્દ્ર શરૂ કરાયું. આ કેન્દ્રમાંથી ૨૩ મહિલાઓએ પોતાનો ડિગ્રી કોર્સ પૂરો કર્યો અને ૧૩ મહિલાઓએ બી.એ.ની ડિગ્રી હાંસલ કરી. આશરે ૧૦૦ કન્યાઓને સાઇકલ અપાઈ, જેથી તેઓ નિયમિત રીતે શાળા-કૉલેજ જઇ શકે.